LV Eiropas Savienības Oficiālais Vēstnesis C 360/37

Padomes paskaidrojuma raksts: Padomes Nostāja (ES) Nr. 13/2015 pirmajā lasījumā, lai pieņemtu Eiropas Parlamenta un Padomes direktīvu par kompleksiem ceļojumiem un saistītiem ceļojumu pakalpojumiem, ar ko groza Regulu (EK) Nr. 2006/2004 un Eiropas Parlamenta un Padomes Direktīvu 2011/83/ES un atceļ Padomes Direktīvu 90/314/EEK

(2015/C 360/02)

I. IEVADS

1. Komisija 2013. gada 9. jūlijā iesniedza priekšlikumu, kura pamatā ir Līguma 114. pants, kā arī paziņojumu “Pielāgojot ES komplekso ceļojumu pakalpojumu noteikumus digitālajam laikmetam”.

2. Padome 2013. gada 6. septembrī nolēma apspriesties ar Ekonomikas un sociālo lietu komiteju, kura savu atzinumu pieņēma 2013. gada 11. decembrī. 2013. gada 19. septembrī Padome nolēma apspriesties ar Reģionu Komiteju, kura pieņēma lēmumu nesniegt atzinumu.

3. Eiropas Parlaments (EP) 2014. gada 12. martā pieņēma nostāju pirmajā lasījumā, ierosinot 132 grozījumus Komisijas priekšlikumā. EP 2014. gada novembrī iecēla Birgit COLLIN-LANGEN kundzi (PPE/DE) par jauno referentu, jo iepriekšējais referents Hans Peter MAYER kungs (PPE/DE) pārvēlēšanā nepiedalījās.

4. Patērētāju aizsardzības un informācijas jautājumu darba grupa (darba grupa) priekšlikumu sāka izskatīt 2013. gada septembrī. Komisijas ietekmes novērtējumu izskatīja pirmajā darba grupas sanāksmē par šo dosjē. Izskatīšana parādīja, ka delegācijas visumā ir apmierinātas ar metodēm un kritērijiem, ko Komisija lietojusi ietekmes novērtējumā.

5. Konkurētspējas padome 2014. gada 4. decembrī pieņēma vispārēju pieeju, kas bija pilnvarojums prezidentvalstij sākt sarunas ar EP (dok. 16054/14).

6. 2015. gada 4. februārī, 5. martā, 22. aprīlī un 5. maijā notika četras neoficiālas trialoga sanāksmes. 5. maija sanāksmē EP un prezidentvalsts provizoriski vienojās par vispārēja kompromisa paketi, ar ko tiek panākts taisnīgs līdzsvars starp dažādajām interesēm.

7. Pamatojoties uz iepriekš minēto, Konkurētspējas padome 2015. gada 28. maija sanāksmē pieņēma politisku vienošanos, kas izklāstīta dokumentos 8969/15 un 8969/15 COR 1.

8. Pēc tam EP ar 2015. gada 17. jūnija vēstuli informēja Padomi, ka EP otrajā lasījumā Padomes nostāju apstiprinās bez grozījumiem.

II. MĒRĶIS

9. Priekšlikuma galvenais mērķis ir uzlabot iekšējā tirgus darbību un sasniegt augstu patērētāju tiesību aizsardzības līmeni komplekso ceļojumu jomā. Ar spēkā esošo 1990. gadā pieņemto direktīvu tika noteiktas tiesības ceļotājiem, kuri iegādājas kompleksos ceļojumus, kas parasti ietver pasažieru pārvadāšanu un izmitināšanu. Tiesas 2002. gada spriedumā tika sīkāk paskaidrots, ka jēdziens “iepriekš sagatavots apvienojums” ietver arī ceļojumu pakalpojumus, kurus ceļojumu aģents pēc klienta nepārprotama pieprasījuma apvieno tieši pirms līguma noslēgšanas starp tiem. Neraugoties uz šo Tiesas spriedumu, joprojām nebija skaidrs, cik lielā mērā direktīva attiecas uz modernajiem ceļojumu pakalpojumu apvienošanas veidiem.

III. PADOMES PIRMĀ LASĪJUMA NOSTĀJAS ANALĪZE

A. Vispārīgie skaidrojumi

10. Komisijas sākotnējais priekšlikums ir ticis grozīts un daļēji pārstrādāts saskaņā ar vienošanos, ko savā starpā panāca Padome un EP. Lai sniegtu ieguldījumu iekšējā tirgus pienācīgā darbībā un augsta patērētāju tiesību aizsardzības līmeņa sasniegšanā, mērķis ir mazināt tiesiskā regulējuma sadrumstalotību, sagādāt vienlīdzīgus konkurences apstākļus un stiprināt Eiropas tūrisma tirgu, sistemātiski likvidējot šķēršļus pārrobežu tirdzniecībai.

B. Galvenie politikas jautājumi

11. Saskaņošanas līmenis (2. panta 3. punkts un 4. pants)

Pēc EP grozījumiem Padome ieviesa īpašu jaunu pantu par saskaņošanas līmeni, izceļot maksimālas saskaņošanas principu, un papildināja to ar papildu punktu (no Patērētāju tiesību direktīvas), aizsargājot valstu līgumtiesības. Šī principa piemērošanas mērķis ir padarīt tirgu, jo īpaši tiešsaistes tirgu, pārredzamāku, lai palielinātu ceļotāju uzticību un stimulētu pieprasījumu.

12. Kompleksu pakalpojumu definīcija – “klikšķināšanas” iekļaušana (3. panta 2. punkta b) apakšpunkta v) punkts un 13. apsvērums)

Pēc EP pieprasījuma Padome piekrita, ka tā dēvētā “klikšķināšana” paliek iekļauta kompleksu pakalpojumu definīcijā. “Klikšķināšana” notiek gadījumos, kad vismaz divu dažādu veidu ceļojuma pakalpojumi tiek pirkti no atsevišķiem tirgotājiem, izmantojot saistītus tiešsaistes rezervācijas procesus, un ja ceļotāja vārds, e-pasta adrese un maksājuma informācija tiek nosūtīta starp tirgotājiem 24 stundu laikā. Turklāt tika pievienota pārskatīšanas klauzula, saskaņā ar kuru Komisijai trīs gadus pēc direktīvas stāšanās spēkā jānovērtē šā noteikuma, jo īpaši “klikšķināšanas” definīcijas, lietderība, un tā var nākt klajā ar leģislatīvu priekšlikumu.

13. Saistītie ceļojuma pakalpojumi – SCP (3. panta 5. punkts un 19. pants)

Saistīto ceļojuma pakalpojumu (SCP) definīcija, ko sākotnēji sauca par atbalstītiem ceļojumu pakalpojumiem, ir tikusi tālāk izstrādāta, precizējot, ka dažādie ceļojumu pakalpojumi ceļotājam jāizvēlas un par tiem jāmaksā atsevišķi. Turklāt ir precizēts, ka tirgotājam ir mērķtiecīgā veidā jāsekmē papildu ceļojumu pakalpojumu iegāde no cita tirgotāja, un no tās izrietošais līgums ar šādu citu tirgotāju ir jānoslēdz ne vēlāk kā 24 stundas pēc pirmā ceļojumu pakalpojuma iegādes apstiprinājuma. Definīcija attiecas uz gadījumu, kad ceļotājs pērk dažādus ceļojuma pakalpojumus tam pašam ceļojumam vai tām pašām brīvdienām, veicot atsevišķus darījumus, un šādu pakalpojumu iegādi sekmē tirgotājs, bet tas neatbilst nevienam no kompleksā ceļojuma kritērijiem. Mērķis ir nodrošināt, ka, pērkot SCP, ceļotājs tiek aizsargāts tā tirgotāja maksātnespējas gadījumā, kurš ir sekmējis SCP. Tādēļ ceļotājam būs tiesības tikt repatriētam, ja par pasažieru pārvadāšanu atbildīgā tirgotāja maksātnespējas dēļ ceļotājs vairs nevar atgriezties no ceļojuma galamērķa. Turklāt pirms tāda līguma noslēgšanas, no kura izrietēs SCP, tirgotājam, izmantojot standarta veidlapas, jāinformē ceļotājs, ka viņš nevarēs izmantot šīs Direktīvas piešķirtās tiesības, izņemot aizsardzību maksātnespējas gadījumā.

14. Kompleksu pakalpojumu definīcija – apvienojumi, kas veido kompleksu ceļojumu (3. panta 2. punkta b) apakšpunkts un 18. apsvērums)

Lai atvieglotu finansiālo un administratīvo slogu mazajiem uzņēmumiem, jo īpaši viesnīcām un naktsmītnēm ar brokastīm, Padome precizēja kompleksa ceļojuma definīciju.

Jo īpaši ir precizēts – ja tiek rezervēts papildu ceļojuma pakalpojums, kas neveido 25 % vai vairāk no ceļojuma pakalpojumu apvienojuma vērtības un nav būtiska ceļojuma iezīme, vai gadījumā, ja papildu ceļojuma pakalpojums ir izvēlēts un iegādāts tikai pēc pirmā ceļojuma pakalpojuma sniegšanas, tas nebūtu jāiekļauj kompleksā ceļojuma definīcijā.

15. Aizsardzība maksātnespējas gadījumā (17. un 19. pants un 38. līdz 44. apsvērums)

Padomes galvenie mērķi bija aizsardzības shēmas efektivitāte un rīcības brīvība attiecībā uz veidu, kā dalībvalstis nodrošina aizsardzību maksātnespējas gadījumā. Tādēļ tekstā paredzēts, ka aizsardzībai maksātnespējas gadījumā būtu jāsniedz atbilstošs nodrošinājums visos iespējamos apstākļos un jāatspoguļo finansiālā riska līmenis, ko rada tirgotāja darbības, bet šai atbildībai nevajadzētu būt neierobežotai. Aizsardzības shēmas maksātnespējas gadījumā atbildība būtu jāattiecina tikai uz apstākļiem, kuri atspoguļo parastu riska novērtējumu. Tomēr efektīvai aizsardzībai maksātnespējas gadījumā nebūtu jāņem vērā visnotaļ maz iespējami riski, jo nav pamatojuma sagaidīt, ka shēmas segs neparedzamas izmaksas. Vēl viens svarīgs mērķis bija novērst nevajadzīgu finansiālo un administratīvo slogu maziem un vidējiem uzņēmumiem. Šajā saistībā tekstā precizēts, ka dalībvalstīm, paredzot noteikumus par aizsardzību maksātnespējas gadījumā, kura jāsniedz tirgotājiem saistībā ar kompleksajiem pakalpojumiem un SCP, būtu jāņem vērā mazāko uzņēmumu īpašā situācija.

16. Informācija pirms līguma noslēgšanas (5. pants)

Attiecībā uz informāciju pirms līguma noslēgšanas teksta mērķis ir nodrošināt, ka ceļotājiem ir nepieciešamā informācija, lai veiktu informētu izvēli, bez ceļotāja un organizētāja pārslogošanas ar pārlieku lielām informācijas prasībām. Tādēļ Komisijas priekšlikums ir ticis racionalizēts, jo īpaši svītrojot jebkādas informācijas prasības stadijā pirms līguma noslēgšanas par aptuveno laiku vīzu saņemšanai, jo šis laiks var ļoti atšķirties atkarībā no ceļotāja pilsonības, un tam šajā stadijā vēl ir maza nozīme priekš ceļotājiem. Tomēr Padome un EP vienojās par atsauci uz vispārīgu informāciju par pasu un vīzu režīmu, tostarp par to, kāds ir aptuvenais vīzu saņemšanai nepieciešamais laiks.

17. Izmitināšana, ja ir iestājušies nenovēršami un ārkārtēji apstākļi (13. panta 7. punkts un 35. apsvērums)

Ja ir iestājušies nenovēršami un ārkārtēji apstākļi, kas kavē ceļotāja atgriešanos, tekstā ir precizēts, ka izmitināšana līdzvērtīgā kategorijā (ja iespējams) ir ierobežota maksimums līdz trīs naktīm, ja vien Savienības tiesību akti neparedz citādi.

18. Izmaiņas nozīmīgos līguma noteikumos (11. panta 2. punkts un 33. apsvērums)

Ja tiek veiktas izmaiņas nozīmīgos līguma noteikumos, organizētājam ceļotājs ir jāinformē par saprātīgu termiņu, kura laikā ceļotājam ir jāinformē organizētājs par savu lēmumu, ieskaitot iespēju lauzt līgumu.

19. Kompensācija par nemateriāliem zaudējumiem (14. panta 2. punkts un 34. apsvērums)

Padome apstiprināja ceļotāja tiesības uz kompensāciju par jebkādiem zaudējumiem. Tas attiecas arī uz kompensāciju par nemateriāliem zaudējumiem, jo apsvērumā ir precizēts, ka kompensācijai būtu jāsedz arī nemateriāli zaudējumi, piemēram, zaudēta iespēja baudīt ceļojumu vai brīvdienas būtisku problēmu dēļ saistībā ar attiecīgo ceļojumu pakalpojumu sniegšanu.

20. Tādu komplekso pakalpojumu un saistīto ceļojumu pakalpojumu izslēgšana, kuri tiek sniegti reizēm un pēc bezpeļņas principa (2. panta 2. punkta b) apakšpunkts un 19. apsvērums)

Padome nolēma no direktīvas darbības jomas izslēgt reizēm un pēc bezpeļņas principa sniegtos kompleksos pakalpojumus un saistītos ceļojumu pakalpojumus, jo šādos gadījumos vajadzība aizsargāt ceļotājus ir mazāka. Tomēr, lai ļautu ceļotājiem veikt informētu izvēli, publiski vajadzētu būt pieejamai atbilstošai informācijai par to, ka šī direktīva neattiecas uz šādiem pakalpojumiem.

21. Darījuma braucieni (2. panta 2. punkta c) apakšpunkts)

Tekstā kopumā nav iekļauti darījuma braucieni: vai tie būtu kompleksie pakalpojumi vai SCP, kas iegādāti, pamatojoties uz vispārēju līgumu par darījumu braucienu rīkošanu, kurš noslēgts starp tirgotāju un kādu citu fizisku vai juridisku personu, kas rīkojas ar tās komercdarbību, uzņēmējdarbību, amatniecisko darbību vai profesiju saistītos nolūkos, jo uz šādiem darījuma braucieniem jau attiecas aizsardzības līmenis, ko var pielīdzināt komplekso brīvdienu ceļojumu aizsardzības līmenim.

22. Automobiļu noma (3. panta 1. punkta c) apakšpunkts)

Motociklu noma, kuru vadīšanai ir nepieciešama A kategorijas vadītāja apliecība saskaņā ar Direktīvas 2006/126/EK 4. panta 3. punkta c) apakšpunktu, ir iekļauta vienā kategorijā ar automobiļu nomu. Šajā motociklu kategorijā ietilpst lielāki motocikli, kuriem nav noteikti motora darba tilpuma vai jaudas ierobežojumi.

23. Telefoniski noslēgti līgumi (27. panta 2. pants)

Padome racionalizēja informācijas prasības līgumiem, kas noslēgti ar distances saziņas līdzekļiem, tostarp telefonu, piemērojot Patērētāju tiesību direktīvas 8. panta 6. punktu.

24. Transponēšana (28. pants)

Transponēšanai valsts tiesību aktos un piemērošanai dalībvalstīm tiks noteikts termiņš – attiecīgi 24 un 30 mēneši –, ņemot vērā tiesību akta priekšlikuma sarežģītību un tālejošās sekas, jo īpaši attiecībā uz valstu administrācijām un uzņēmumiem.

25. I un II pielikums

Lai saistīto ceļojuma pakalpojumu koncepciju padarītu funkcionējošu un praksē īstenojamu, Padome ir pievienojusi divus pielikumus, kuros vienkāršā valodā un standartizētā veidā ir izskaidrotas ceļotāju un tirgotāju tiesības un pienākumi attiecībā uz kompleksajiem pakalpojumiem un SCP.

IV. NOBEIGUMS

Izstrādājot nostāju, Padome ir pilnībā ņēmusi vērā Komisijas priekšlikumu un EP nostāju pirmajā lasījumā. Teksts, kāds tas ir pašreiz, taisnīgā un līdzsvarotā veidā atspoguļo dažādos viedokļus, kas tika izteikti sarunu laikā, un tam būtu jānodrošina, ka ceļotājiem un uzņēmumiem tiek sniegta vienkārša, bet efektīva un nākotnes vajadzībām piemērota sistēma, kas ir arī praktiski īstenojama.